РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/23-21

8. фебруар 2021. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 4. ФЕБРУАРА 2021. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Жарко Богатиновић, Милија Милетић, Станислава Јаношевић, Соња Тодоровић, Момир Стојилковић, Велибор Станојловић, Оља Петровић, Љубинко Ракоњац, Дијана Радовић, Арпад Фремонд и Никола Кожовић, као и Горан Ковачевић (заменик Марка Зељуга) и Хаџи Милорад Стошић (заменик Јелисавете Вељковић), заменици чланова Одбора.

Седници нису присуствовали чланови Одбора: Тијана Давидовац, Марко Зељуг, Јелисавета Вељковић и Ненад Филиповић.

Седници су присуствовали и народни посланици Горан Спасојевић и Јосип Броз.

Седници су присуствовали представници Министарства пољопривреде, шумарства и водопривреде: Жељко Радошевић, државни секретар, Небојша Милосављевић, директор Управе за заштиту биља, Емина Милакара, директор Управе за ветерину, Бојан Живковић, помоћник директора Управе за аграрна плаћања, Саша Стаматовић, директор Управе за шуме, Александар Радосављевић, шеф Одсека у Управи за шуме; Зоран Бишевац и Живорад Павловић, Ловачко удружење „Шумарице“, Крњево.

Пре утврђивања дневног реда, његову допуну предложио је Милија Милетић са тачком: Одлука о образовању Пододбора за праћење стања у пољопривреди у маргиналним – најнеразвијенијим подручјима Републике Србије – подручја са отежаним условима рада у пољопривреди.

Одбор је једногласно прихватио овај предлог за допуну дневног реда.

Одбор је једногласно усвојио следећи

Дневни ред

1. Разматрање Информације о раду Министарства пољопривреде, шумарства и водопривреде за четврти квартал 2020. године (број 02-584/20-4 од 1. фебруара 2021. године);
2. Безбедност хране, ветерина и заштита биља;
3. Реализација субвенција у пољопривреди;
4. Актуелно стање у ловству;
5. Одлука о образовању Пододбора за праћење стања у пољопривреди у маргиналним – најнеразвијенијим подручјима Републике Србије – подручја са отежаним условима рада у пољопривреди.

Пре преласка на разматрање прве тачке дневног реда усвојени су записници друге и треће седнице Одбора, које су одржане 18. децембра 2020. године и 25. јануара 2021. године у тексту у коме су и предложене.

Прва тачка дневног реда - Разматрање Информације о раду Министарства пољопривреде, шумарства и водопривреде за четврти квартал 2020. године.

Жељко Радошевић, државни секретар, образложио је Информацију о раду Министарства за четврти квартал 2020. године. Он је упознао чланове Одбора са законодавним активностима Министарства који се тичу прве половине 2021. године. План је да се усвоји Закон о уређењу тржишта пољопривредних производа, Закон о професионалном пољопривреднику, Закон о изменама и допунама Закона о пољопривреди и руралном развоју, Закон о изменама и допунама Закона о водама, Закон о комасацији и Закон о пољопривредном земљишту.

У дискусији су учествовали народни посланици Маријан Ристичевић и Љубинко Ракоњац.

Одбор је једногласно, а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за четврти квартал 2020. године и одлучио да јe прихвати.

Друга тачка дневног реда - Безбедност хране, ветерина и заштита биља;

Маријан Ристичевић је рекао да је ова тачка стављена на дневни ред због нетачних информација које су се појавиле у јавности, а тичу се безбедности хране.

Емина Милакара, директор Управе за ветерину је рекла да су усвојени строжији правилници који су ступили на снагу од 1. јануара 2020. године што се тиче квалитета уситњеног меса, полупроизвода и производа од меса. Од 2019. године држава финасира мониторинге. По процени ризика, ради се контрола малих произвођача, месара, до великих објеката. Спроведен је мониторинг меса и производа од меса на 4.621 узорку, од којих је 399 показало мање неусаглашености које ни на који начин не могу да утичу на људско здравље. Затим, спроведен је мониторинг хране за животиње где је од 199 узорака само један био позитиван. Такође, спроведен је мониторинг забрањених супстанци у храни, где је од 13.642 узорка позитивно само 87. Она је истакла да је 2019. године инспекција ФВО (Food and Veterinary Office) из Брисела посматрала производњу меса и млека и да је први пут добијен Извештај са незнатним корективним мерама, које се пре свега односе на обуку људских ресурса.

Небојша Милосављевић, директор Управе за заштиту биља је рекао да су пољопривредна и фитосанитарна инспекција спречиле улазак у нашу земљу 35 тона сусама са могућим повишеним присуством етилен оксида, док се тренутно повлачи још скоро 20 тона сусама који је у промету. По његовим речима, грађани не треба да брину јер је храна која се налази на рафовима у продавницама, пијацама и на свим оним местима који су легитимни и одређени за промет робе потпуно безбедна. Нагласио је да је на основу европског система РАШФ Србија обавештена о могућем увозу сусама из Индије са присуством етилен оксида. Директор је навео да Србија није активан члан РАШФ система, али да може да види информације из тог система и да их проследи назад. Задатак Министарства је да се контролише безбедност хране у свим његовим елементима, како у делу увоза, тако и у делу домаће производње. Што се тиче контроле биљних производа, сировина и прерађевина биљног порекла, у нашу земљу годишње уђе око 75.000 до 85.000 пошиљака различитих производа, од чега се узоркује око 20.000 до 25.000 пошиљака. Анализа се ради на све параметре безбедности хране и параметре везане за присуство патогена који не смеју да се нађу на подручју Републике Србије. Што се тиче контроле домаће производње, годишње се уради 118.000 контрола, од чега 30% су контроле из области безбедности хране.

Након расправе о тачки дневног реда Одбор је једногласно донео следећи

З а к љ у ч а к

Одбор препоручује дa Министарство и други надлежни органи – управе, лабораторије, посвете максималну пажњу безбедности хране и по потреби ускладе подзаконске акте – уредбе, правилнике и сл.

Трећа тачка дневног реда - Реализација субвенција у пољопривреди

Маријан Ристичевић је указао на проблем који се јавља код конкурса за доделу бесповратних средстава младим пољопривредницима. По његовим речима, превише је дуг период између расписивања и реализације самог конкурса. Такође, потребно је да млади пољопривредници плаћају осигурање ПИО фонду, и да би то требало да буде обавезан услов за добијање подстицаја.

Бојан Живковић, помоћник директора Управе за аграрна плаћања је рекао да је Управа у 2020. години имала раст захтева у односу на 2019. годину, а да је исплаћено 137.000 захтева за подстицаје. По његовим речима, ако постоје доцње по захтевима из 2018. године, то су углавном случајеви где постоје жалбе или ће ти захтеви бити одбијени. Доцње су углавном из претходне године и оне ће бити исплаћене. Што се тиче захтева из 2020. године, исплаћено је 19 милијарди динара по основу захтева директних плаћања и око 5 милијарди динара по основу мера руралног развоја. Додатни извор финансирања буџета је и кредитна линија Светске банке за мере руралног развоја у износу од 38 милиона долара. Највећи проблем око исплате подстицаја из 2020. године се односи на квалитетна приплодна грла и за тов, а дуг износи око 6 милијарди динара.

Жељко Радошевић, државни секретар је истакао да се са одређеним кадровским и организационим променама унутар Управе за аграрна плаћања битно поправила ефикасност Управе, јер из године у годину Управа обрађује све већи број захтева, а број запослених је на константном броју. Такође, наредних дана почиње обрада захтева за премију за млеко за последњи квартал 2020. године и очекује се да ускоро почне исплата подстицаја по том основу.

У дискусији су учествовали народни посланици Маријан Ристичевић, Велибор Станојловић, Станислава Јаношевић, Горан Ковачевић, Верољуб Матић и Милија Милетић.

Након расправе о тачки дневног реда Одбор је једногласно донео следећи

З а к љ у ч а к

a) Обезбедити средства за исплату подстицаја у пољопривреди за доцње из претходних година.

б) Обезбедити додатна средстава за исплату подстицаја у 2021. години, да не би дошло до нове доцње.

в) Ускладити подзаконска акта која гарантују континуитет и стабилност у правима на подстицаје и исплате подстицаја.

г) Проблеме цене стоке, свиња, оваца и поремећаја на тржишту решавати подстицајем за извоз и тиме уравнотежити цену на домаћем тржишту, попут недавних подстицаја за извоз јунади и говеда.

Четврта тачка дневног реда - Актуелно стање у ловству

Саша Стаматовић, директор Управе за шуме, упознао је присутне са реализацијом средстава буџетског фонда за развој ловства. Он је рекао да смо успели да извршимо реинтродукцију јелена у западној Србији, а започета је и реинтродукција јаребице и дивокозе. Такође, започет је и процес комерцијализације дела ловишта. По његовим речима, активности које су претходиле расписивању Јавног огласа за давање права на газдовање ловиштима на територији централне Србије су доношење Уредбе о установљавању ловних подручја на територији Републике Србије и доношење Решења о установљењу ловишта у ловним подручјима. Уредбом је установљено да у централној Србији постоји пет ловних подручја уместо некадашњих двадесет и једно. У централној Србији имамо 204 ловишта. Границе су дигитализоване, тако да ако буде примедби лако ће се изменити Решења о установљењу граница ловишта у ловним подручјима. Затим, Управа за шуме и Управа за ветерину се успешно боре са афричком кугом свиња која је присутна на два подручја источне Србије.

У дискусији су учествовали народни посланици Маријан Ристичевић, Љубинко Ракоњац, Велибор Станојловић и Горан Спасојевић.

Такође, у дискусији је учествовао и представник Ловачког удружења „Шумарице“, Крњево који је изнео проблеме са којим се суочава поменуто удружење.

Након расправе о тачки дневног реда Одбор је једногласно донео следећи

З а к љ у ч а к

Управа за шуме сноси искључиву одговорност за доношење Решења о установљењу ловишта у ловним подручјима и за расписивање Јавног огласа за давање права на газдовање ловиштима на територији централне Србије као и каснијој додели ловишта.

Пета тачка дневног реда - Одлука о образовању Пододбора за праћење стања у пољопривреди у маргиналним – најнеразвијенијим подручјима Републике Србије – подручја са отежаним условима рада у пољопривреди.

Милија Милетић је предложио да Одбор образује Пододбор за праћење стања у пољопривреди у маргиналним - најнеразвијенијим подручјима Републике Србије - подручја са отежаним условима рада у пољопривреди.

Одбор је једногласно донео Одлуку о образовању Пододбора за праћење стања у пољопривреди у маргиналним - најнеразвијенијим подручјима Републике Србије - подручја са отежаним условима рада у пољопривреди.

Пошто других питања и предлога није било, седница је закључена у 14,40 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић